
З А К О Н
О ИЗМЕНАМА И ДОПУНАМА ЗАКОНА О БУЏЕТСКОМ СИСТЕМУ

Члан 1.

У Закону о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон, 138/22, 92/23 и 94/24), у члану 2. тачка 8) после речи: „у погледу управљања и финансирања” додају се запета и речи: „као и високошколске установе чији је суоснивач Република Србија”.

Тачка 51а) брише се.

Тачка 51б) мења се и гласи: 

„51б) Интерна финансијска контрола у јавном сектору је свеобухватни систем мера за управљање и контролу јавних прихода и примања, расхода и издатака, имовине и обавеза, који се успоставља у организацијама јавног сектора са циљем да управљање и контрола јавних средстава, укључујући и стране фондове, буду у складу са прописима, буџетом, и принципима доброг финансијског управљања, односно ефикасности, ефективности, економичности и отворености;”.
У тачки 51в) речи: „уверавање у разумној мери” замењују се речима: „разуман ниво сигурности”.

Тачка 51г) мења се и гласи: 

„51г) Интерна ревизија је независна и објективна активност уверавања и саветовања са сврхом да допринесе унапређењу пословања организације, као и остварењу циљева организације, тако што систематично и дисциплиновано процењује и вреднује управљање ризицима, контроле и процес управљања организацијом;”.

Тачка 51д) брише се.

Члан 2.

У члану 5. ст. 5. и 6. бришу се.

Досадашњи ст. 7-10 постају ст. 5-8.

Члан 3.

У члану 27д став 1. тачка 8) тачка на крају замењује се тачком и запетом.

Додаје се тачка 9), која гласи:

„9) oцену дугорочне одрживости јавних финансија, на основу процене трошкова старења становништва.”.
Члан 4.

У члану 27к став 1. речи: „до 31. децембра 2026. године” замењују се речима: „до 31. децембра 2027. године”.

У ставу 5. после речи: „јавни радови” додају се запета и речи: „радна активација особа са инвалидитетом”.

У ставу 8. речи: „јавне тужиоце и заменике јавних тужилаца” замењују се речима: „главне јавне тужиоце и јавне тужиоце”.

Члан 5.

У члану 28. став 2. тачка 8) мења се и гласи: 

„8) преглед вишегодишњих расхода и издатака корисника буџетских средстава за текућу и наредне две фискалне године у складу са чланом 54. овог закона;”. 

Члан 6.

У члану 31. став 1. тачка 1) подтачка (10) запета и речи: „као и Фискалну стратегију организацијама за обавезно социјално осигурање” бришу се.

После подтачке (10) додају се подтач. (10а), (10б) и (10в), које гласе:

„(10а) 15. јул - министар доставља смернице за припрему финансијског плана организацијама за обавезно социјално осигурање;
(10б) 25. јул - Републички фонд за здравствено осигурање доставља здравственим установама упутство за израду предлога финансијског плана за наредну годину;

(10в) 15. август - здравствене установе достављају Републичком фонду за здравствено осигурање предлог финансијског плана за наредну годину;”.

После подтачке (16) додаје се подтачка (16а), која гласи:

„(16а) 31. децембар - здравствене установе дужне су да донесу финансијске планове у складу са прописима којима се опредељују средства здравственим установама за наредну фискалну годину;”.

Додаје се став 3, који гласи:

„Влада, на предлог министарства надлежног за послове здравља, доноси уредбу о плану здравствене заштите из обавезног здравственог осигурања у Републици Србији за наредну годину, у року од седам дана од дана давања сагласности на финансијски план Републичког фонда за здравствено осигурање.”.

Члан 7.

Назив члана 36. и члан 36. бришу се.

Члан 8.

У члану 46. став 5. мења се и гласи: 

„У току привременог финансирања расходи и издаци исказани у рачуну прихода и примања, расхода и издатака планирају се највише до једне четвртине износа ових расхода и издатака планираних у акту о буџету претходне фискалне године. Распоређени расходи и издаци у претходној години по врстама и наменама не представљају ограничење.”.

Додају се нови ст. 6-9. који гласе:

„У току привременог финансирања издаци за набавку финансијске имовине исказани у рачуну финансирања планирају се највише до једне четвртине износа ових издатака планираних у акту о буџету претходне фискалне године. 

Издаци за отплату кредита планирају се у висини обавеза које доспевају на плаћање у периоду за који се доноси одлука о привременом финансирању.

У току привременог финансирања Република Србија неће издавати гаранције и неће се задуживати за нове пројектне зајмове.

У току привременог финансирања примања од задуживања планирају се у висини потребној за финансирање дефицита и издатака за отплату главнице и набавку финансијске имовине.”.

Досадашњи ст. 6-10. постају ст. 10-14.

У досадашњем ставу 11, који постаје став 15, речи: „и става 10.” замењују се речима: „и става 14.”.

Додаје се став 16, који гласи:

„Изузетно од става 5. овог члана, расходи и издаци Републичког фонда за пензијско и инвалидско осигурање у одлуци о привременом финансирању планирају се највише до једне четвртине износа планираних расхода и издатака у финансијском плану претходне фискалне године, увећане за ефекат редовног усклађивања пензија на основу закона за период за који се доноси та одлука.”.

Члан 9.

У члану 56а став 9. речи: „органа који има право располагања средствима буџета локалне власти” замењују се речима:„надлежног директног корисника буџетских средстава, односно локалног органа управе надлежног за финансије”.

Члан 10.

У члану 59. после става 2. додаје се нови став 3, који гласи:

„Изузетно од става 2. овог члана, у случају када се повраћај средстава из примања од домаћих и иностраних задуживања врши у наредној фискалној години, умањује се реализација одговарајуће апропријације економске класификације буџетског корисника коме је повраћај извршен.”.

Досадашњи ст. 3, 4. и 5. постају ст. 4, 5. и 6.

Члан 11.

У члану 74. став 3. речи: „Државно веће тужилаца” замењују се речима: „Високи савет тужилаштва”.

Члан 12.

У члану 78. став 1. тачка 1). подтач. (1) и (2) речи: „Државно веће тужилаца” у одређеном падежу замењују се речима: „Високи савет тужилаштва” у одговарајућем падежу.

Члан 13.

Члан 79а мења се и гласи:

„Члан 79а

Републичка дирекција за имовину Републике Србије дужна је да до 31. марта текуће године достави Министарству - Управи за трезор обједињени извештај о структури и вредности имовине Републике Србије за претходну годину.

Садржај и начин достављања извештаја из става 1. овог члана прописује министар.”.

Члан 14.

У члану 80. у уводној реченици после речи: „Интерна финансијска контрола у јавном сектору” додају се речи: „заснива се на принципу управљачке одговорности и”.

Додаје се став 2, који гласи: 

„Управљачка одговорност је обавеза руководилаца свих нивоа код корисника јавних средстава да све послове обављају законито, поштујући принципе економичности, ефективности, ефикасности и јавности, као и да за своје одлуке, поступке и резултате одговарају ономе који их је именовао или им пренео одговорност.”.
Члан 15.

Члан 81. мења се и гласи:

„Члан 81.

Корисници јавних средстава успостављају финансијско управљање и контролу, која се спроводи политикама, процедурама и активностима са задатком да се обезбеди разуман ниво сигурности да ће своје циљеве остварити кроз:

1)
пословање у складу са прописима, унутрашњим актима и уговорима; 
2)
благовременост, реалност и интегритет финансијских и нефинансијских извештаја; 
3)
економично, ефикасно и ефективно коришћење средстава, укључујући и заштиту имовине, информација и података. 
Финансијско управљање и контрола обухвата следеће елементе: 
1)
контролно окружење;
2)
процену ризика;
3)
контролне активности; 
4)
информације и комуникацију;
5)
праћење и процену система. 
Финансијско управљање и контрола организује се као систем процедура и одговорности свих лица у организацији. 

Руководилац корисника јавних средстава дужан је да успостави систем за управљање неправилностима.

Неправилност представља свако кршење неке одредбе прописаних правила и уговора, које је последица поступка или пропуста лица запослених код корисника јавних средстава, уговарача, крајњих корисника и крајњих прималаца, а које као последицу има, или би могло имати негативан утицај на остваривање циљева корисника јавних средстава и/или неоправдане трошкове.

За успостављање, одржавање и редовно ажурирање система финансијског управљања и контроле, одговоран је руководилац корисника јавних средстава. 

Руководилац корисника јавних средстава може пренети надлежност за успостављање, одржавање и редовно ажурирање система финансијског управљања и контроле на лице које он овласти.

Руководилац из става 6. овог члана до 31. марта текуће године за претходну годину на прописани начин извештава министра о адекватности и функционисању система финансијског управљања и контроле. 

Министар утврђује заједничке критеријуме, методологију и стандарде за успостављање и функционисање система финансијског управљања и контроле у јавном сектору, као и начин извештавања из става 8. овог члана.”.

Члан 16. 

У члану 82. став 3. мења се и гласи:

„Интерна ревизија се успоставља на један од следећих начина:

1)
организовањем посебне функционално независне организационе јединице за интерну ревизију;

2)
организовањем заједничке јединице за интерну ревизију од стране два или више корисника јавних средстава, уз претходну сагласност Министарства - Централне јединице за хармонизацију;

3)
обављањем интерне ревизије од стране јединице интерне ревизије другог корисника јавних средстава, на основу споразума, уз претходну сагласност Министарства - Централне јединице за хармонизацију;

4)
обављањем интерне ревизије од стране интерне ревизије надлежног директног корисника буџетских средстава Републике Србије, аутономне покрајине, односно јединице локалне самоуправе, у складу са планом те јединице интерне ревизије.”.

Додаје се нови став 4, који гласи:

„Изузетно од става 3. овог члана, интерну ревизију може да обавља запослени распоређен на радно место интерног ревизора, односно овлашћени интерни ревизор у јавном сектору ангажован ван радног односа.ˮ.

Досадашњи ст. 4. и 5. постају ст. 5. и 6.

У досадашњем ставу 6, који постаје став 7, након речи: „контроле и управљања организацијомˮ додају се запета и реч: „односноˮ.

Досадашњи ст. 7. и 8. постају ст. 8. и 9.

У досадашњем ставу 9, који постаје став 10, запета и речи: „етички кодекс интерне ревизије и принципе објективности, компетентности и интегритетаˮ бришу се.

Досадашњи ст. 10-12. постају ст. 11-13.

У досадашњем ставу 13, који постаје став 14, реч: „системаˮ брише се.

Досадашњи став 14. постаје став 15.

Члан 17.

Члан 83. мења се и гласи:

„Члан 83.

Хармонизацију финансијског управљања и контроле и интерне ревизије врши Министарство - Централна јединица за хармонизацију. 
Централна јединица за хармонизацију обавља послове:

1)
централне хармонизације, координације, праћења примене и сагледавања квалитета система финансијског управљања и контроле и интерне ревизије у јавном сектору; 
2)
дефинисања заједничких критеријума и стандарда за успостављање и функционисање система финансијског управљања и контроле; 
3)
дефинисања заједничких критеријума за организацију и поступање интерне ревизије у јавном сектору;

4)
вођења евиденције овлашћених интерних ревизора у јавном сектору;

5)
израде програма стручног усавршавања, сертификације и надзора над спровођењем програма стручног усавршавања интерних ревизора у јавном сектору;

6)
израде програма стручног усавршавања и надзора над спровођењем програма стручног усавршавања руководилаца и запослених у јавном сектору из области финансијског управљања и контроле, у складу са међународно прихваћеним стандардима и принципима;

7)
обједињавање годишњих извештаја из члана 81. став 8. и члана 82. став 13. овог закона о стању финансијског управљања и контроле и интерне ревизије. 
Министар доставља Влади обједињени годишњи извештај из става 2. тачка 7) овог члана. 
Запослени на пословима Централне јединице за хармонизацију су обавезни да чувају тајност службених и пословних података.
Министар прописује програм за стручно образовање и услове и поступак сертификовања, односно полагања испита за стицање професионалног звања овлашћени интерни ревизор у јавном сектору, стручно оспособљавање, усавршавање и даје смернице и упутства за обављање послова из става 2. овог члана.ˮ.

Члан 18.

У члану 92. став 4. речи: „на основу одлуке скупштине локалних власти,ˮ бришу се.

Члан 19.

У члану 92б додају се ст. 5. и 6, који гласе:

„Поступак избора чланова Фискалног савета из става 1. овог члана спроводи се најкасније 60 дана пре истека мандата претходног члана Фискалног савета. 

У случају да мандат члана Фискалног савета истекне пре окончања поступка избора, члан Фискалног света наставља са радом у складу са овим законом до окончања поступка избора.ˮ.

Члан 20.

У члану 92з додаје се став 5, који гласи:

„Фискални савет је дужан да до 31. марта текуће године поднесе Народној скупштини годишњи извештај о раду за претходну годину.ˮ

Члан 21.

У члану 92љ став 3. речи: „и макроекономске анализеˮ замењују се запетом и речима: „финансијске анализе и рачуноводстваˮ.

Члан 22.

У члану 100. додаје се нови став 2, који гласи:

„Накнаду за услуге из става 1. овог члана не плаћају корисници средстава буџета локалне власти.ˮ.

Досадашњи став 2. постаје став 3.

Члан 23.

У члану 103. тачка 10) речи: „став 5.” замењују се речима: „став 8.”.

У тачки 12) речи: „став 13.” замењују се речима: „став 14.”.

Члан 24.

У члану 112. став 1. речи: „и поступним увођењем за здравствене и апотекарске установе чији је оснивач Република Србија, односно локална власт до 2024. годинеˮ замењују се речима: „и доношења финансијских планова здравствених и апотекарских установа чији је оснивач Република Србија, односно локална власт за 2027. годинуˮ.

Члан 25.

Овај закон ступа на снагу осмог дана од дана објављивања у „Службеном гласнику Републике Србијеˮ.

